Cutar Murar Aladu ita dai murar aladu da aka yiwa laƙabi da H1N1 an fara samun ɓullar ta ne a ƙasar Mexico da kuma Amurka a ranakun 23 da 24 ga watan afirilun shekara ta 2009. Hukumomin lafiya a Mexico ne suka fara bada rahoton mutanen da suka kamu da wannan cuta, wanda kafin kace kwabo kimanin mutane 854 sun kamu da alamun wannan cuta. Bayan gwaje-gwaje da bincike irin na likitoci daga bisani dai mutane a kalla 59 ne suka rasu a Mexico a cikin yan kwanaki ƙalilan. lamarin da ala tilas ya zamewa jami'an gwamnatin Mexico saka dokar hana yawo a biranen ƙasar domin tsagaita yaɗuwar cutar. Amma wannan mataki bai hana cutar bazuwa zuwa wasu ƙasashen duniya ba, musan man ƙasar Amurka da Canada da al'umomin su ke yawan zirga-zirga tsakanin ƙasashen juna. Kokarin Kare Yaduwarta Kuma ganin yadda wannan cuta ke yaɗuwa kamar wutar daji yasa hukumar lafiya ta duniya WHO ta bayyana wannan cuta a matsayin annoba a duniya. Domin kuwa bayan wa'yancan ƙasashe na Amurka, sai cutar ta fara bazuwa zuwa sauran ƙasashen duniya daban-daban.